Krydstogtsæsonen 2016 blev den største nogensinde i Aalborg. Hele 21 anløb blev det i løbet af sommeren til og i alt 18.400 gæster kom ad vandvejen til Aalborg. Og de var - næsten - allesammen glade for det der mødte dem på land. Det viser en ny rapport udarbejdet af University College Nordjylland, UCN, i samarbejde med VisitDenmark. Rapporten bygger på interviews med 700 krydstogtgæster, og viser at hele 95 procent af krydstogtgæsterne vurderer den samlede oplevelse i Aalborg som enten god eller meget god. Gæsterne oplever byens serviceniveau og værtskab som værende i særklasse, og beskriver i øvrigt Aalborg som en pæn og ren by hvor indbyggerne er venlige og imødekommende. Rapporten er den første af sin slags, og den kigger udover gæstetilfredsheden også på de økonomiske resultater det giver, at Aalborg er vokset som cruisedestination. Her viser resultaterne at de 18.400 gæster i alt skabte et turismeforbrug på 8,1 millioner kroner og gav afledte samfundsøkonomiske effekter i form af 15 årsværk og 4,4 millioner kroner til kommunekassen. Hver krydstogtgæst har i gennemsnit et personligt forbrug på 307 kroner i løbet af de seks timer, de gennemsnitligt er i land, og rapporten mener at have grundlag for, at dette beløb kan blive højere. Krydstogtgæsterne siger nemlig, at de er villige til at bruge flere penge, hvis de havde mere tid på land og bedre mulighed for at købe souvenirs. Hele rapporten kan læses HER

Opsummering:
Krydstogt-turisterne er i meget høj grad glade for Aalborg som rejsemål.